Fremskrittspartiet stiller spørsmålene Lan Marie Nguyen Berg nekter å svare Nettavisen på.

De siste tre dagene har Nettavisen forsøkt å få miljøbyråd Lan Marie Nguyen Berg (MDG) i tale angående Statens Vegvesens elbil-stengning på alle hovedveier ut av Oslo sørover.

Nguyen Berg har brutt flere løfter om intervju med Nettavisen, og hun har heller ikke svart skriftlig på følgende spørsmål fra sjefredaktør Gunnar Stavrum:

1. Er byråden enig i at elbiler skal stenges ut av kollektivfeltene døgnet rundt på E6 og E18 frem til juni 2017?

2. Hvorfor får elbiler vestover kjøre i kollektivfeltet, men ikke elbilene som kjører sørover?

3. Hvordan ser byråden på forsøksordningen hvor bare elbiler med passasjerer får kjøre i kollektivfeltet i rushet?



Les også: Har noen sett miljøbyråden?



Videresendte spørsmålene

Dette er ikke første gang MDG-byråden har latt være å svare på spørsmål. Nettavisen har også omtalt at forsker og småbarnsmor Anine Kierulf reagerte på at hun ikke fikk svar fra politikeren. Hun la derfor ut korrespondansen ut på Twitter.

Fremskrittspartiets bystyremedlem Tommy Skjervold er forundret over at Nguyen Berg nekter å svare på Nettavisens henvendelser. Han har derfor sendt Stavrums spørsmål skriftlig til byråden.

Skjervold, som er medlem av samferdselskomiteen i bystyret, sier til Nettavisen at han selv har opplevd at miljøbyråden har svart unnvikende og rundt på spørsmål han og andre i opposisjonen har stilt.

- Som bystyremedlem merker jeg en irritasjon over dette. Enten er hun ikke i stand til å gi klare svar, eller så bryr hun seg ikke nok til å gidde å svare. Hun bruker også veldig lang tid på å gi skriftlige svar. Det er en forståelse for at det skal gå to-tre uker, men jeg har opplevd å få svar først etter to måneder, sier Skjervold.

I innledningen til de tre spørsmålene han sendte Nguyen Berg tidligere i dag, skriver Skjervold følgende:

Tommy Skjervold (Frp), medlem av samferdselskomiteen i bystyret, har sendt Gunnar Stavrums spørsmål skriftlig til miljøbyråden. Foto: Oslo kommune/Sturlason

«Stengningen av Brynstunnelen vil åpenbart medføre utfordringer spesielt i rushtiden, men det kan være klokt å se på fleksible løsninger for folk flest i denne anledning og ikke absolutte forbud. Spesielt med tanke på bystyrets mål om en mer miljøvennlig bilpark samt god flyt og utnyttelse av kjørefeltene.»

- Forakter tilsynelatende privatbilen

Overfor Nettavisen påpeker Skjervold at det må være mulig finne løsninger som både ivaretar elbilenes fordeler og sikrer trafikkflyten.

- Min mening er at byråden kunne hatt godt av å være mer løsningsorientert og sett helhetlig på samferdselsfeltet fremfor sin avgifts- og forbudslinje. Det er trist at byråden, i alle fall tilsynelatende, ser ut til å forakte privatbilen uansett type, avslutter han.